(Text cu relevanță pentru SEE)

EXPUNERE DE MOTIVE

1.CONTEXTUL PROPUNERII

•Temeiurile și obiectivele propunerii

Industria autovehiculelor este deosebit de importantă pentru UE, oferind locuri de muncă pentru peste 12 milioane de persoane în sectoarele producției, vânzării, întreținerii și transporturilor. Având în vedere că face parte din industria mondială a autovehiculelor, sectorul autoturismelor al UE se confruntă în prezent cu transformări fundamentale. Digitalizarea și automatizarea modifică procesele de fabricație tradiționale. Inovarea în grupurile motopropulsoare electrice, în conducerea autonomă și în vehiculele conectate constituie provocări majore, care pot transforma în mod fundamental acest sector. În plus, ponderea pieței UE a autoturismelor în vânzările mondiale a scăzut în ultimii zece ani, de la aproximativ o treime la circa 20 %, exercitând o presiune suplimentară asupra industriei UE să intre pe noi piețe.

În urma Acordului de la Paris, statele din întreaga lume s-au angajat să treacă la o economie cu emisii scăzute de dioxid de carbon. În prezent, numeroase țări pun în aplicare politici pentru un transport cu emisii scăzute de dioxid de carbon, inclusiv standarde pentru vehicule, adesea în combinație cu măsuri de îmbunătățire a calității aerului. Până în prezent, standardele privind reducerea emisiilor de CO2 pentru autoturisme și camionete existente în Europa au reprezentat un instrument fundamental pentru impulsionarea inovării și a investițiilor în tehnologii cu emisii scăzute de dioxid de carbon. Astăzi însă, din cauza absenței unor standarde mai stricte pentru perioada de după 2020, UE riscă să își piardă poziția de lider tehnologic, în special în ceea ce privește vehiculele cu emisii zero/scăzute, SUA, Japonia, Coreea de Sud și China avansând foarte rapid în acest domeniu.

China tocmai a introdus cote obligatorii de vehicule cu emisii zero/scăzute pentru producătorii de autoturisme, aplicabile începând cu 2019. În SUA, California și alte nouă state au instituit cu succes un instrument de reglementare care să stimuleze adoptarea vehiculelor cu emisii zero/scăzute. Importanța strategică a vehiculelor cu emisii zero/scăzute pentru producătorii de autoturisme este subliniată de numeroasele anunțuri recente conform cărora ponderea grupurilor propulsoare electrice în vânzările lor la nivel mondial va crește în mod semnificativ în următorii ani. Industria autovehiculelor din UE trebuie să devină lider mondial în sectorul acestor noi tehnologii, așa cum în prezent este lider mondial în ceea ce privește tehnologiile pentru autoturismele convenționale.

În temeiul cadrului de reglementare actual, consumatorii din UE nu profită de economiile potențiale de combustibil. Conform evaluării regulamentelor actuale privind CO2, economiile de combustibil ce rezultă din standardele în materie de CO2 depășesc în mod semnificativ costurile de achiziție suplimentare, însă economiile făcute în ceea ce privește costul combustibilului pe durata de funcționare a vehiculelor au fost mai mici decât se anticipase, în principal din cauza diferenței tot mai mari dintre performanța în materie de emisii ale ciclului de încercare și cea constatată în condiții reale de conducere. Dacă se va reduce „decalajul în materie de emisii”, iar vehiculele noi vor fi dotate cu tehnologii care să ducă la economii de combustibil în condiții reale de conducere, consumatorii vor avea și mai multe beneficii.

Strategia europeană a Comisiei pentru o mobilitate cu emisii scăzute de dioxid de carbon, publicată în iulie 2016, stabilește obiectivul ambițios ca, până în 2050, emisiile de gaze cu efect de seră (GES) generate de sectorul transporturilor să fie cu cel puțin 60 % mai reduse decât în 1990 și să se înscrie în mod categoric pe o traiectorie care să tindă spre zero. Emisiile de poluanți atmosferici generate de sectorul transporturilor trebuie reduse drastic, fără întârziere. De asemenea, în strategie se precizează în mod clar că ar trebui sporită adoptarea de vehicule cu emisii scăzute și cu emisii zero pentru a obține o cotă de piață semnificativă până în 2030 și a înscrie în mod categoric UE pe traiectoria pe termen lung către o mobilitate cu emisii zero.

Într-o primă etapă, strategia a fost pusă în aplicare prin comunicarea din mai 2017, intitulată „Europa în mișcare. O agendă pentru o tranziție echitabilă din punct de vedere social către o mobilitate curată, competitivă și conectată pentru toți”. Comunicarea precizează în mod clar că UE își propune ca obiectiv să fie dezvoltate, oferite și produse în Europa cele mai bune soluții, echipamente și vehicule pentru o mobilitate conectată, automatizată, și cu emisii scăzute de dioxid de carbon și să dispună de cea mai modernă infrastructură de sprijin a acestora. În comunicare se subliniază faptul că UE trebuie să fie lider în modelarea schimbărilor actuale din sectorul autovehiculelor la nivel mondial, pe baza progreselor esențiale deja realizate.

Actualele standarde privind emisiile de CO2 pentru autoturisme și camionete, valabile până în 2020/2021, au contribuit la reducerea semnificativă a emisiilor de CO2 generate de vehiculele utilitare ușoare. Cu toate acestea, având în vedere politicile puse în aplicare în prezent, nu se preconizează ca emisiile de GES să scadă într-o măsură suficientă astfel încât să se atingă obiectivul UE pentru 2030 de reducere a emisiilor cu cel puțin 40 % comparativ cu nivelurile din 1990. Transportul rutier era responsabil de 22 % din emisiile de GES din UE în 2015, începând cu 1990 înregistrându-se o creștere constantă a acestui procent. În 2015, autoturismele și camionetele erau responsabile de 73 % din emisiile de GES generate de transportul rutier.

Chiar dacă sectorul transporturilor și-a redus considerabil emisiile de poluanți atmosferici în UE în cursul ultimelor decenii, acesta este responsabil în continuare de cel mai mare procent de emisii de NOx. Vehiculele cu emisii zero nu numai că își aduc contribuția la reducerea emisiilor de CO2 generate de transportul rutier ci oferă și beneficii din perspectiva faptului că transporturile nu mai generează emisii de poluanți atmosferici.

Prezenta propunere stabilește obiective eficiente din punctul de vedere al costurilor de reducere a emisiilor de CO2 privind vehiculele utilitare ușoare noi pentru perioada de până în 2030, combinate cu un mecanism specific de stimulente pentru creșterea procentului de vehicule cu emisii zero/scăzute. Se va asigura astfel faptul că industria autovehiculelor din UE își menține poziția de lider tehnologic, consolidându-și astfel competitivitatea și stimulând ocuparea forței de muncă. Se vor reduce, de asemenea, costurile consumatorilor cu consumul de combustibil. În același timp, se va contribui la îndeplinirea angajamentelor asumate de UE în cadrul Acordului de la Paris. Mecanismul de stimulare a creșterii procentului de vehicule cu emisii zero/scăzute va contribui în special la reducerea emisiilor de poluanți atmosferici și va îmbunătăți astfel calitatea aerului, ceea ce va aduce beneficii în materie de sănătate publică. Prezenta propunere completează eforturile depuse în prezent la nivel urban, regional și național pentru combaterea problemelor privind calitatea aerului.

Mai precis, va oferi acestui sector un semnal clar și predictibilitate pentru a investi, a stimula ocuparea forței de muncă și a promova inovarea și competitivitatea. În plus, va accelera introducerea de vehicule cu emisii zero/scăzute și dezvoltarea unor tehnologii eficiente din punct de vedere al consumului de combustibil în UE, punând astfel bazele pentru menținerea succesului industriei autovehiculelor din UE pe piețele mondiale. Se preconizează că se vor efectua investiții în infrastructurile de alimentare, sprijinite de măsurile adiacente necesare la nivelul UE și la nivel național.

Instituirea de noi mecanisme de guvernanță specifice va asigura faptul că valorile emisiilor de CO2 și ale consumului de combustibil vor rămâne reprezentative pentru valorile constatate de către consumatori în trafic. Propunerea asigură, de asemenea, faptul că eforturile sunt distribuite în mod echitabil între producători.

Prezenta propunere face parte dintr-un pachet mai amplu referitor la mobilitate, care include acțiuni privind cererea ce sprijină măsurile din prezenta propunere legate de ofertă. Directiva 2009/33/CE privind promovarea vehiculelor de transport rutier nepoluante și eficiente din punct de vedere energetic pentru stimularea pieței pentru vehicule nepoluante și eficiente din punct de vedere energetic. Modificarea propusă asigură faptul că directiva acoperă toate practicile relevante în materie de achiziții, că oferă semnale de piață clare și pe termen lung și că dispozițiile acesteia sunt simplificate și utilizate în mod eficace. Propunerea ar trebui să amelioreze contribuția sectorului transporturilor la reducerea emisiilor de CO2 și de poluanți atmosferici și să ducă la îmbunătățirea competitivității și la creșterea sectorului.

Directiva privind infrastructura pentru combustibili alternativi abordează stabilirea de standarde comune pentru piața internă și de cerințe pentru o infrastructură minimă adecvată, care să fie dezvoltate prin intermediul cadrelor de politică națională, precum și informarea consumatorilor cu privire la compatibilitatea dintre combustibili și vehicule. În Planul de acțiune privind infrastructura pentru combustibili alternativi se prezintă un set de recomandări pentru consolidarea punerii în aplicare a cadrelor de politică națională în temeiul directivei și pentru îmbunătățirea planificării și a finanțării infrastructurii interoperabile pentru combustibili.

O inițiativă privind bateriile va contribui la instituirea unui lanț valoric complet pentru dezvoltarea și fabricarea de baterii în UE.

În plus, în prima jumătate a anului 2018, Comisia intenționează să prezinte obiective de reducere a emisiilor de CO2 pentru vehiculele utilitare grele noi.

•Coerența cu dispozițiile deja existente în domeniul de politică vizat